FN รูดหนัก 6% วิตกกำไร Q2/61 วูบหนักหลังยอดขายติดลบ ฟากโบรกฯแนะ “ชะลอลงทุน”
FN รูดหนัก 6% วิตกกำไร Q2/61 วูบหนักหลังยอดขายติดลบ ฟากโบรกฯแนะ “ชะลอลงทุน” โดยล่าสุด ณ เวลา 10.26 น. อยู่ที่ระดับ 3.16 บาท ลบ 0.20 บาท หรือ 5.95% สูงสุดที่ระดับ 3.36 บาท ต่ำสุดที่ระดับ 3.14 บาท มูลค่าซื้อขาย 7.25 ล้านบาท
13 ก.ค. 2561

ผู้สื่อข่าวรายงานว่า ราคาหุ้น บริษัท เอฟเอ็น แฟคตอรี่ เอ๊าท์เลท จำกัด (มหาชน) หรือ FN ณ เวลา 10.26 น. อยู่ที่ระดับ 3.16 บาท ลบ 0.20 บาท หรือ 5.95% สูงสุดที่ระดับ 3.36 บาท ต่ำสุดที่ระดับ 3.14 บาท มูลค่าซื้อขาย 7.25 ล้านบาท

ด้าน บล.ฟินันเซีย ไซรัส ระบุในบทวิเคราะห์ฯ แนะ “ชะลอการลงทุน” หุ้น FN จนกว่าจะเห็นการฟื้นตัวที่ชัดเจน โดยคาดกำไรไตรมาส 2/61 ยังไม่ฟื้น และอาจปรับตัวลงเหลือ 8 ล้านบาท ลดลง 50% จากไตรมาสก่อน และลดลง 62% จากงวดปีก่อน ซึ่งเป็นผลจากอัตราการเติบโตจากยอดขายสาขาเดิม (SSSG) ที่ติดลบสูง เพราะสินค้า House Brand มีรายได้ชะลอตัว และสาขาศรีราชายังถูกกระทบจากการปิดทางเข้าออกมอเตอร์เวย์ ทำให้ช่วงครึ่งแรกปีนี้จะมีกำไรเพียง 24 ล้านบาท ลดลง 45% จากงวดปีก่อน
ส่วนแนวโน้มไตรมาส 3/61 ยังชะลอต่อเนื่องจากเป็นช่วง Low Season โดยคาดจะไปฟื้นอีกครั้งในไตรมาส 4/61 ตามฤดูกาลและการเปิดสาขาใหม่ 2 แห่ง โดยมีแนวโน้มปรับกำไรทั้งปีนี้ลงเหลือ 44 ล้านบาท ลดลง 49% จากปีก่อน